## Infraestructures ofereix el 14 d’agost els serveis nocturns ‘A la lluna de Metrovalencia’, Tramnochador i El Mussol de les Marines

*** Els serveis especials nocturns durant el pont d’agost es produiran el divendres 11, el dissabte 12 i el dilluns 14, vespra de la festivitat de l’Assumpció de la Mare de Déu
* S’aconsella que es consulten els horaris en els webs, els telèfons gratuïts, les xarxes socials o app oficials de Metrovalencia o TRAM d’Alacant**

La Conselleria de Medi Ambient, Aigua, Infraestructures i Territori oferirà el dilluns 14 d’agost, vespra de la festivitat de l’Assumpció de la Mare de Déu, els serveis especials nocturns ‘A la lluna de Metrovalencia’, Tramnochador i El Mussol de les Marines de Ferrocarrils de la Generalitat Valenciana (FGV), per la qual cosa les circulacions nocturnes durant el pont d’agost es produiran el divendres 11, el dissabte 12 i el dilluns 14.

**Metrovalencia**

El servei nocturn ‘A la lluna de Metrovalencia’ de divendres, dissabte i vespres de festius de Metrovalencia permet que circulen trens amb una freqüència de pas entre 10 i 20 minuts pel centre de la ciutat, a partir de l’últim servei habitual abans de mitjanit, en aquells trams en direcció a Aeroport, Torrent, Empalme i Marítim.

En direcció a Alboraia, la freqüència de pas oscil·la entre 15 i 30 minuts. Cada 40 minuts, els trens circulen en direcció a les estacions de Seminari i Paterna. A més, cada 80 minuts, hi ha trens en direcció a Bétera, Llíria, Rafelbunyol i Riba-roja de Túria.

Els últims passos pel centre de València, a l’estació d’Àngel Guimerà, cap a les diferents destinacions tenen lloc entre les 2.30 i les 3.00 hores.

En les línies tramviàries, les unitats passen amb intervals de pas de 40 minuts, mentre que en els trams Trinitat-Doctor Lluch i Marítim-Grau La Marina la freqüència és de 20 minuts.

En el cas de la línia 10, la freqüència de pas de 40 minuts és entre Alacant i Natzaret i viceversa, mentre que entre Natzaret i Ciutat Arts i Ciències-Justícia, i en sentit invers, és de 20 minuts.

En la línia 4 se circula entre Doctor Lluch i Vicent Andrés Estellés, excepte l’últim tramvia en servei que arribarà fins a Mas del Rosari. Els últims passos per la parada de Benimaclet cap a les diferents destinacions es produeix cap a les 2.30 hores.

Les persones usuàries que desitgen ampliar la informació d’horaris i freqüències d’aquest servei poden consultar la pàgina web [metrovalencia](http://www.metrovalencia.es) i el telèfon gratuït d’informació i atenció al client 900 46 10 46, així com en @metrovalencia, en facebook/metrovalencia.fgv i l’app oficial de Metrovalencia.

**TRAM d’Alacant**

El Tramnochador, el servei nocturn de TRAM d’Alacant per als caps de setmana de l’estiu en l’àrea metropolitana, i El Mussol de les Marines, que circula també a la nit i entre Benidorm i Garganes, també prestarà servei el divendres 11, el dissabte 12 i el dilluns 14.

El Tramnochador ofereix servei durant tota la nit entre Luceros i les localitats de Benidorm (L1); Sant Vicent del Raspeig (L2); El Campello (L3); i Platja de Sant Joan (L4), amb parada en les diferents estacions i baixadors d’aquests trajectes.

Per la seua banda, El Mussol de les Marines, que uneix Benidorm i Garganes, prolongarà excepcionalment el seu recorregut el dissabte 12 fins a la parada d’Olla d’Altea per a facilitar el desplaçament a totes aquelles persones que vulguen gaudir de l’espectacle pirotècnic del Castell de l’Olla.

En tots dos casos, s’aconsella a les persones usuàries que s’informen en la pàgina web [Tram Alacant](http://www.tramalacant.es/), en el telèfon gratuït d’informació i atenció al client (900 72 04 72), en xarxes socials i en l’app oficial de TRAM d’Alacant.

Fecha: 12/08/2023